
[bookmark: _Hlk173502934]Põhikooli- ja gümnaasiumiseaduse muutmise ja sellega seonduvalt teiste seaduste muutmise seadus (toetuste viimine kohaliku omavalitsuse üksuste tulubaasi)


§ 1. Põhikooli- ja gümnaasiumiseaduse muutmine

Põhikooli- ja gümnaasiumiseaduses tehakse järgmised muudatused:

1) paragrahvi 39 lõike 4 kolmas lause tunnistatakse kehtetuks; 

2) paragrahvi 39 lõiked 6–9 tunnistatakse kehtetuks; 

3) paragrahvi 42 lõiked 2 ja 3 muudetakse ning sõnastatakse järgmiselt:

„(2) Riigieelarves nähakse ette toetus munitsipaalkoolis statsionaarses õppes keskharidust omandavate õpilaste koolilõuna kulude katmiseks ning erakoolis statsionaarses õppes põhi- ja keskharidust omandavate õpilaste koolilõuna kulude katmiseks (edaspidi koolilõuna toetus).

(3) Koolilõuna toetuse eraldamisel lähtutakse hariduse infosüsteemis kajastuvast valla või linna haldusterritooriumil asuvates munitsipaalkoolides statsionaarses õppes keskharidust omandavate õpilaste arvust ning erakoolides statsionaarses õppes põhi- ja keskharidust omandavate õpilaste arvust planeeritavale aastale eelneva aasta 10. novembri seisuga ja arvestuslikust koolilõuna maksumusest ühe õpilase kohta.“;

4) paragrahvi 82 lõike 3 sissejuhatav tekstiosa muudetakse ja sõnastatakse järgmiselt:

„Munitsipaalkooli kulud katab kooli pidaja. Lähtudes põhiharidust omandavate õpilaste arvust, määratakse kooskõlas riigieelarve seadusega igal aastal riigieelarvest toetus valdadele ja linnadele munitsipaalkoolide õpetajate tööjõukulude katmiseks. Lähtudes keskharidust omandavate õpilaste arvust, määratakse kooskõlas riigieelarve seadusega igal aastal riigieelarvest toetus valdadele ja linnadele munitsipaalgümnaasiumi õpetajate, direktorite ja õppealajuhatajate tööjõukulude ja täienduskoolituse kulude ning õppekirjanduse kulude katmiseks. Üldkeskharidust omandavate õpilaste eest, kes saavad tõhustatud tuge või erituge, määratakse iga-aastase riigieelarve seadusega toetus kooli tegevuskulude katmiseks (edaspidi tegevuskulutoetus). Vald või linn võib kasutada:“;

5) paragrahvi 82 lõiked 4 ja 5 tunnistatakse kehtetuks;

6) paragrahvi 82 täiendatakse lõigetega 81 ja 82 järgmises sõnastuses:

„(81) Riigieelarves nähakse ette vahendid munitsipaalkooli õpilaste kultuuriasutustesse korraldatavate õppekäikude toetuseks, lähtudes munitsipaalkoolide statsionaarses õppes põhiharidust omandavate õpilaste arvust.

(82) Käesoleva paragrahvi lõigetes 3 ja 81 sätestatud toetuste jaotamisel võetakse arvesse õppevormi, õppeliike, põhikooli klassi täitumuse alusel arvestatud kohaliku omavalitsuse üksuste põhiseid koefitsiente ning üldkeskharidust omandavate õpilaste koguarvu ja õppekeele alusel arvestatud kohaliku omavalitsuse üksuste põhiseid koefitsiente vastavalt riigieelarve seaduse § 48 lõike 4 alusel kehtestatud korrale.“;

7) paragrahvi 83 lõige 7 muudetakse ja sõnastatakse järgmiselt:
„(7) Vabariigi Valitsus kehtestab igaks eelarveaastaks põhi- ja üldkeskhariduse õppekoha tegevuskulu piirmäära ühe kuu kohta. Ühe kuu õppekoha tegevuskulu piirmäära kehtestamisel lähtutakse munitsipaalkoolide tegevuskulude mahust üle-eelmisel eelarveaastal ja õpilaste arvust eelmise eelarveaasta 10. novembri seisuga, kusjuures tegevuskulude hulka ei arvata:
1) riigieelarvest antud toetustest kaetavaid kulusid;
2) kooli hoonetega seotud kasutusrendi kulusid;
3) põhivara amortisatsiooni ja ümberhindlust;
4) põhivara soetamisega seotud käibemaksu kulu.“.

§ 2. Erakooliseaduse muutmine

Erakooliseaduses tehakse järgmised muudatused:

1) paragrahvi 22 lõike 2 esimene lause muudetakse ja sõnastatakse järgmiselt: 
„Lähtudes põhikooli- ja gümnaasiumiseaduse §-des 42 ja 82 munitsipaalgümnaasiumile sätestatud alustest ja tingimustest, nähakse põhikoolile ja gümnaasiumile igal aastal riigieelarves ette sihtotstarbeline toetus erakooli õpetajate, direktorite ja õppealajuhatajate tööjõukulude ja täienduskoolituse, õppekirjanduse ning statsionaarses õppes põhi- ja keskharidust omandavate õpilaste koolilõuna toetuseks.“; 

2) paragrahvi 223 lõike 8 punkt 2 muudetakse ja sõnastatakse järgmiselt:
„2) selle kohaliku omavalitsuse üksuse, mille haldusterritooriumil eraüldhariduskool tegutseb, üldhariduskooli õppekoha keskmine tegevuskulu, kuid mitte rohkem kui põhikooli- ja gümnaasiumiseaduse § 83 lõike 7 alusel üldkeskhariduse õpilase kohta kehtestatud piirmäär.“.

§ 3. Liiklusseaduse muutmine

Liiklusseaduses tehakse järgmised muudatused:

1) paragrahvi 11 lõige 2 muudetakse ja sõnastatakse järgmiselt:
„(2) Riigiteede teehoiu rahastamise maht aastate kaupa nähakse ette riigi eelarvestrateegias.“;

2) paragrahvi 11 lõige 4 tunnistatakse kehtetuks;

3) paragrahvi 11 täiendatakse lõikega 41 järgmises sõnastuses:
„(41) Riigieelarves nähakse ette kohaliku omavalitsuse üksusele üle antud endiste riigiteede hoiu toetus. Toetus eraldatakse kohaliku omavalitsuse üksusele arvestades üle antud riigitee pikkust, laiust, tee tüüpi ja liiklussagedust.“.

§ 4. Noorsootöö seaduse muutmine

Noorsootöö seaduse §-d 151 ja 152 tunnistatakse kehtetuks.

§ 5. Sotsiaalhoolekande seaduse muutmine

Sotsiaalhoolekande seaduses tehakse järgmised muudatused:

1) paragrahvi 452 lõige 3 tunnistatakse kehtetuks;

2) paragrahvi 144 lõike 1 punktist 7 jäetakse välja tekstiosa „käesoleva seaduse § 156 lõikes 32 nimetatud“;

3) paragrahvi 156 lõiked 31–33 tunnistatakse kehtetuks.

§ 6. Tulumaksuseaduse muutmine

Tulumaksuseaduse § 5 lõige 1 muudetakse ja sõnastatakse järgmiselt:

„(1) Maksumaksja elukohajärgse kohaliku omavalitsuse üksuse eelarvesse laekub käesoleva seaduse 4. peatükis sätestatud mahaarvamisi arvestamata residendist füüsilise isiku tulumaksu 10,58% riiklikust pensionist ja muust maksustatavast tulust, välja arvatud kohustuslik ja täiendav kogumispension ning vara võõrandamisest saadud kasu.“.

§ 7. Seaduse jõustumine

Käesolev seadus jõustub 2027. aasta 1. jaanuaril.

